CELEX: 32017R0357
Language: hr
Date: 2017-02-28 00:00:00
Title: Provedbena uredba Komisije (EU) 2017/357 оd 28. veljače 2017. o neodobravanju aktivne tvari ciklaniliprol u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP. )

1.3.2017   
            
            
               HR
            
            
               Službeni list Europske unije
            
            
               L 54/4
            
         PROVEDBENA UREDBA KOMISIJE (EU) 2017/357
   оd 28. veljače 2017.
   o neodobravanju aktivne tvari ciklaniliprol u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
   budući da:
   
               (1)
            
            
               U skladu s člankom 7. stavkom 1. Uredbe (EZ) br. 1107/2009 Austrija je 19. prosinca 2013. od trgovačkog društva ISK Biosciences Europe N.V. primila zahtjev za odobrenje aktivne tvari ciklaniliprol.
            
         
               (2)
            
            
               U skladu s člankom 9. stavkom 3. te Uredbe država članica izvjestiteljica 17. siječnja 2014. obavijestila je podnositelja zahtjeva, ostale države članice, Komisiju i Europsku agenciju za sigurnost hrane (dalje u tekstu „Agencija”) o prihvatljivosti zahtjeva.
            
         
               (3)
            
            
               Za tu su aktivnu tvar ocijenjeni učinci na zdravlje ljudi i životinja te na okoliš u skladu s odredbama članka 11. stavaka 2. i 3. te Uredbe za uporabe koje je predložio podnositelj zahtjeva. Država članica izvjestiteljica dostavila je 1. travnja 2015. nacrt izvješća o ocjeni.
            
         
               (4)
            
            
               Nacrt izvješća o ocjeni pregledale su države članice i Agencija. Agencija je 6. travnja 2016. Komisiji dostavila svoj zaključak o ocjeni rizika od pesticida koji sadržavaju aktivnu tvar ciklaniliprol (2).
            
         
               (5)
            
            
               Dopisom od 28. rujna 2016. trgovačko društvo ISK Biosciences Europe N.V. povuklo je svoj zahtjev za odobrenje ciklaniliprola. S obzirom na povlačenje zahtjeva ciklaniliprol ne bi trebalo odobriti u skladu s člankom 13. stavkom 2. Uredbe (EZ) br. 1107/2009.
            
         
               (6)
            
            
               Ovom se Uredbom ne dovodi u pitanje ponovno podnošenje zahtjeva za ciklaniliprol u skladu s člankom 7. Uredbe (EZ) br. 1107/2009.
            
         
               (7)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Neodobrenje aktivne tvari
   Aktivna tvar ciklaniliprol ne odobrava se.
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. veljače 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  EFSA Journal 2016.; 14(4):4452. Dostupno na internetu: www.efsa.europa.eu